*«ΟΠΟΙΟΣ ΑΓΑΠΑ ΤΗΝ ΠΑΤΡΙΔΑ ΤΟΥ, ΤΗΝ ΚΡΙΝΕΙ ΑΥΣΤΗΡΑ»*

**«Βόμβες μεγατόνων» ή από την πόλη έρχομαι και στην κορυφή κανέλλα!**

Η κατάσταση έχει γίνει πια απαράδεκτη και προκαλεί ανησυχίες σε όσους έχουν ακόμα την ικανότητα να σκεφθούν. Αναφέρομαι στον «πνευματικό σκουπιδότοπο» που ακούει στο όνομα διαδίκτυο!

Τα λεγόμενα μέσα κοινωνικής δικτύωσης, ορισμένοι σκοτεινών συμφερόντων και σίγουρα στερούμενοι κύρους «δημοσιογραφικοί» διαδικτυακοί τόποι αλλά και –δυστυχώς– μερικά ευρύτερης απήχησης ΜΜΕ έχουν γεμίσει ασφυκτικά με παρερμηνευμένες… προφητείες γνωστών και αγνώστων αγίων, οσίων, ιερομαρτύρων, προφητών κάθε λογής και προέλευσης, γερόντων ιερομονάχων και ότι άλλο μπορείτε να φαντασθείτε…

Αν οι παλιότερες προβλέψεις/προφητείες είχαν επαληθευτεί τότε η γη θα είχε αφανιστεί καμιά δεκαριά φορές από πυρηνικούς πολέμους, βροχή μετεωριτών, λιμούς, καταποντισμούς και από οποιαδήποτε άλλη αιτία μπορεί να σκεφθεί ο ανθρώπινος νους!

Πότε «στις τόσες του μήνα η γη καταστρέφεται», πότε «όπου να’ ναι παίρνουμε την Κωνσταντινούπολη», πότε «οι Τούρκοι εντός των ημερών μας αρπάζουν κανένα δυο νησιά για να έχουν να πορεύονται», πότε «όπου να’ ναι έρχεται η σωτηρία της Ελλάδας», πότε τούτο, πότε το άλλο και ποτέ καμιά πρόβλεψη, προφητεία ή ότι άλλο θέλετε να την πείτε για το «πότε ο Έλληνας θα σταματήσει να αναμένει τη σωτηρία του από κάποιον άλλο και θα κουνήσει ο ίδιος τα χέρια του προκειμένου να τραβήξει κουπί για να πιάσει στεριά»!

Πρόκειται για όργιο φαντασιόπληκτων μυαλών που παίρνουν μια παράγραφο από κάποια ρήση αγίων όντως ανθρώπων, τής αλλάζουν τα φώτα στην παρερμηνεία και καταλήγουν σε δικά τους συμπεράσματα τα οποία αναρτούν στο διαδίκτυο.

Το τραγικό είναι ότι όσο πιο εξοργιστικά απίστευτη είναι μια… «προφητεία» τόσο πιο εύκολα γίνεται πιστευτή από το ευρύ κοινό που με τη σειρά του τη διασκευάζει στα μέτρα της δικής του φαντασίας και τη διοχετεύει ξανά προς κατανάλωση στον ατέρμονα κοχλία της κοινωνικής παραπληροφόρησης!

Για να τραβήξουν την προσοχή των ανυποψίαστων και αφελών οι «προφητείες» προβάλλονται με τίτλους βαρύγδουπους και πηχυαίους: ΒΟΜΒΑ ΜΕΓΑΤΟΝΩΝ, ΦΟΒΕΡΗ ΠΡΟΦΗΤΕΙΑ, ΔΙΑΒΑΣΤΕ ΤΩΡΑ ΤΗΝ ΕΙΔΗΣΗ ΠΡΙΝ ΤΗ ΣΒΗΣΟΥΝ ΟΙ ΣΚΟΤΕΙΝΕΣ ΔΥΝΑΜΕΙΣ, ΠΡΟΛΑΒΕΤΕ ΓΙΑ ΝΑ ΣΩΘΕΙΤΕ, ΘΑ ΣΥΓΚΛΟΝΙΣΤΕΙ Η ΥΦΗΛΙΟΣ ΑΠΟ ΤΗΝ ΑΠΟΚΑΛΥΨΗ και άλλους παρεμφερείς τίτλους που τραβούν την προσοχή.

Το παράδοξο με την ελληνική κοινωνία είναι ότι ενώ δεν πείθεται εύκολα γύρω από θέματα που πραγματικά την αφορούν και η επίλυση των οποίων θα την ωφελούσε σημαντικά, αποδέχεται τα εξωφρενικά χωρίς να διερευνήσει, χωρίς να καταναλώνει έστω ένα δράμι τής φαιάς της ουσίας!

Αν πεις στον Έλληνα ότι πρέπει να αλλάξει νοοτροπία για να λύσει τα προβλήματά του και να πάει μπροστά θα σε περάσει για τρελό. Αν του πεις κάτι τρελό, οι πιθανότητες να το ασπαστεί είναι μεγάλες, ιδιαίτερα αν τού τονίσεις ότι «ο τάδε γέροντας το είχε πει πριν 200 χρόνια» ή ότι «το σχέδιο αποτελεί συνωμοσία των δυνάμεων του σκότους που έχουν βάλει στόχο να καταστρέψουν την Ελλάδα»!

Μια όχι και τόσο πρόσφατη «προφητεία» επανακυκλοφόρησε, πριν λίγες μέρες, στο διαδίκτυο με τεράστιους τίτλους όπως: ΤΟ ΜΕΓΑΛΟ ΘΑΥΜΑ ΠΟΥ ΘΑ ΓΙΝΕΙ ΣΤΟ ΕΘΝΟΣ ΜΑΣ.

Συγκεκριμένα ένας κάτοικος Θεσσαλονίκης ισχυρίστηκε ότι εμφανίστηκε μπροστά του γνωστός γέροντας ο οποίος του είπε: **«Το ποθούμενον θα έρθει όταν θα ‘ρθούν δύο πασχαλιές μαζί. Σε λίγο καιρό παιδί μου ολόκληρη η Ελλάδα και η Κύπρος θα Αναστηθεί!...».**

**Το γεγονός ότι το όραμα σημειώθηκε πριν 20 και πλέον χρόνια είναι, για τους λάτρεις των προφητειών, μια λεπτομέρεια όλως ασήμαντη! Η Ελλάδα και η Κύπρος πάντως περιμένουν ακόμα την… Ανάσταση τους!**

Το θέμα με τις «προφητείες» έχει πάρει επιδημικές διαστάσεις τα τελευταία χρόνια στην Ελλάδα και αυτό γιατί όπως έγραψε πρόσφατα σε άρθρο του ο Κωνσταντίνος Τερζής: «Οι προφητείες συνήθως εμφανίζονται σε περιόδους κρίσεων και κινούνται μεταξύ συνωμοσιολογίας και φαντασίας». Απόλυτα σωστή τοποθέτηση, ιδιαίτερα σε ότι αφορά τους Έλληνες, αφού είναι γεγονός ότι η πατρίδα μας περνάει σήμερα μια από τις κρισιμότερες περιόδους της σύγχρονης ιστορίας της.

**Με αυτά που αναφέρω δε θέλω να υποτιμήσω ούτε να αμφισβητήσω τα λόγια αγίων ανθρώπων. Δεν είμαι σε θέση να κάνω κάτι τέτοιο. Αυτό που θέλω, όμως, είναι να τονίσω την αρρωστημένη λατρεία του ελληνικού λαού για διαδόσεις, φήμες και αποκυήματα φαντασίας. Είναι μια πρακτική που, όπως φαίνεται, τον βολεύει αφού έτσι μπορεί να εναποθέτει τις ελπίδες του για τη σωτηρία του από τη μιζέρια σε «κάποια ανώτερη δύναμη».**

**Όσο θα σκέπτεται έτσι, ο λαός μας θα παραμένει έρμαιο των αντιλήψεων και της λανθασμένης νοοτροπίας του. Θα εξακολουθεί να κυνηγάει ένα μέλλον που θυμίζει παρελθόν, ένα παρελθόν πολύ απόμακρο, από το οποίο άλλοι, προηγμένοι, λαοί έχουν προ πολλού απαλλαγεί!**

*Μέχρι την επόμενη εβδομάδα να περνάτε καλά. Αν το βρίσκετε δύσκολο, πρέπει να φιλοσοφήσετε λίγο τη ζωή. Βάλετε στην άκρη τις πίκρες της. Μην αφήνετε τις απογοητεύσεις να σας κυριεύουν. Υπάρχουν και χειρότερα. Η ευτυχία είναι τέχνη που δυστυχώς δύσκολα διδάσκεται. Και μη ξεχνάτε χρειαζόμαστε τη γη. Χωρίς αυτή δε μπορούμε να ζήσουμε! Κάντε κάτι για να τη σώσουμε. ΑΝΑΚΥΚΛΩΝΕΤΕ.*

Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το άρθρο ή στην ηλεκτρονική μου διεύθυνση georgemessaris@gmail.com και εγώ θα το μεταβιβάσω.

[www.omegadocumentaries.com](http://www.omegadocumentaries.com) **(Τελευταία παραγωγή: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ)**